*Projektas*

**TĖVYNĖS SĄJUNGOS-LIETUVOS KRIKŠČIONIŲ DEMOKRATŲ**

**TARYBA**

2017 m. gruodžio 2 d.

Vilnius

**DEKLARACIJA**

**Dėl atsakomybės Lietuvai**

 Tėvynės sąjungos-Lietuvos krikščionių demokratų Taryba, vertindama Lietuvos politinę padėtį praėjus vieneriems metams nuo 2016 m. Seimo rinkimų, ***pabrėžia***:

* 1. Per šiuos metus **TS-LKD ir jos frakcija Seime buvo konstruktyvi ir į dialogą linkusi politinė jėga**. Ji palaikė ir toliau palaiko esmines valstybės reformas, kurias vykdyti įsipareigojo Seimo rinkimų programoje, ir ne kartą kvietė valdančiąją daugumą tartis dėl būtinų reformų.
	2. Deja, valstybėje per šiuos metus neįvyko esminių pokyčių, kurie buvo žadėti prieš rinkimus. **Pagrindinė valdančiosios daugumos partija pasirinko ne dialogą** ir plataus sutarimo dėl valstybei būtinų reformų siekį, o nuėjo konfrontacijos ir manipuliacijų keliu, pasirinkdama bendradarbiavimą su neskaidriomis politinėmis jėgomis ir atskirais politikais, kurie postus ir buvimą valdžioje iškelia aukščiau Lietuvos žmonėms reikalingų sprendimų.
	3. **Vienintelė sėkmingesnė šių metų reforma - miškų valdymo sistemos pertvarkos pradžia** - buvo pradėta įgyvendinti tik suradus sutarimą tarp TS-LKD ir Lietuvos valstiečių ir žaliųjų sąjungos.
	4. Valstybei svarbios reformos gali sulaukti pakankamos Seimo narių ir visuomenės paramos tik tuomet, jei **dėl jų bus ieškoma plataus sutarimo tarp didžiausių šalies politinių jėgų**.
	5. Nepaisant valdančiųjų trumparegiškos ir arogantiškos laikysenos, **TS-LKD ir toliau išliks konstruktyvi politinė jėga**, kuri sieks sutarimo dėl Lietuvai svarbių reformų tiek visuomenėje, tiek santykiuose su valdančiąja dauguma. Mes stosime tų Lietuvos žmonių pusėje, kurie nesulaukia valdžios dėmesio, yra valdančiosios daugumos atstovų įžeidinėjami ar atstumiami. Manome, kad Lietuvą į priekį vesti gali tik politinė kultūra, grįsta nauja visuomenės sutartimi, dialogu ir siekiu rasti vienijančius sprendimus vardan bendrojo gėrio.
	6. Susidūrusi su neskaidrumo, korupcijos ir žmonių gyvenimą bloginančių sprendimų atvejais, **TS-LKD tvirtai ir principingai vertins Vyriausybės, atskirų jos narių ir visos valdančiosios koalicijos darbą**, dėdama visas pastangas stabdyti ydingas praktikas ir blogus sprendimus.
	7. Suprasdama, kad dar treji metai be realių reformų lems didėjantį piliečių nusivylimą savo valstybe ir jos perspektyva, **TS-LKD teiks alternatyvius reformų ir būtinų viešojo gyvenimo sprendimų pasiūlymus**, remdamasi TS-LKD 2016 metų Seimo rinkimų programa ir realiais žmonių lūkesčiais. Šiam tikslui sieksime sutelkti kuo daugiau politinių jėgų ir visuomenės grupių, susitarti kviesime ir valdančiuosius.
	8. **Patys laikysimės ir savo politikams kelsime aukščiausius veiklos skaidrumo, moralės ir padorumo standartus**, stengdamiesi, kad Lietuvos žmonės nenusiviltų demokratija ir politine sistema ryškėjant kitų politinių jėgų nuosmukio tendencijoms.
	9. **Tęsime partijos visapusio atsinaujinimo ir atvirumo kryptį**, siekdami į savo veiklą įtraukti kuo daugiau naujų, energingų žmonių iš įvairių visuomenės grupių bei darbais užsitarnauti kuo didesnį žmonių palaikymą.

TS-LKD Pirmininkas Gabrielius Landsbergis